**Povzetek revizijskega poročila *Oblikovanje, določanje in nadziranje cen obveznih občinskih gospodarskih javnih služb varstva okolja v Občini Šmarje pri Jelšah***

Računsko sodišče je izvedlo revizijo učinkovitosti poslovanja Občine Šmarje pri Jelšah pri reguliranju cen storitev obveznih občinskih gospodarskih javnih služb varstva okolja v obdobju od leta 2008 do leta 2012 in pri tem ocenjevalo, ali je Občina Šmarje pri Jelšah zagotovila ustrezen normativni okvir za oblikovanje cen obveznih občinskih gospodarskih javnih služb varstva okolja, ali je ustrezno določala cene obveznih občinskih gospodarskih javnih služb varstva okolja in ali jih je ustrezno nadzorovala. Računsko sodišče meni, da Občina Šmarje pri Jelšah v obdobju od leta 2008 do leta 2012 ni učinkovito regulirala cen storitev obveznih občinskih gospodarskih javnih služb varstva okolja.

Občina Šmarje pri Jelšah ni zagotovila ustreznega normativnega okvira za oblikovanje cen storitev obveznih občinskih gospodarskih javnih služb varstva okolja. Z občinskimi predpisi ni določila načina in postopka za oblikovanje cen storitev gospodarskih javnih služb varstva okolja, zaradi česar ni zagotovila preglednih finančnih odnosov z izvajalci gospodarskih javnih služb in mehanizma za uravnavanje prihodkov in stroškov gospodarskih javnih služb varstva okolja ter preprečevanje tveganja za dodeljene nedovoljene državne pomoči izvajalcem gospodarskih javnih služb. Občina Šmarje pri Jelšah niti do konca leta 2012 ni uskladila odlokov o načinu izvajanja in financiranja posamezne gospodarske javne službe varstva okolja s predpisano metodologijo za oblikovanje cen storitev teh gospodarskih javnih služb. Brez pravne podlage v zakonu in v nasprotju s predpisi o oblikovanju cen je zagotovila izvajanje in financiranje obdelave biološko razgradljivih odpadkov v okviru javne službe zbiranja in prevoza komunalnih odpadkov. Prav tako je brez pravne podlage v zakonu določala plačljivo obveznost lastnika objekta pri priključitvi objekta na javno kanalizacijo. Z odloki o načinu izvajanja posamezne gospodarske javne službe varstva okolja je prenesla na izvajalce gospodarskih javnih služb nekatere naloge občine, ob tem pa ni določila načina financiranja in virov financiranja teh nalog iz proračuna občine, kar pomeni, da so stroški teh nalog neupravičeno bremenili izvajalce gospodarskih javnih služb oziroma cene storitev gospodarskih javnih služb varstva okolja.

Občina Šmarje pri Jelšah ni ustrezno določala cen storitev gospodarskih javnih služb varstva okolja. S splošnim aktom ni opredelila cenovne politike in postopka za nadzor financiranja in določitev cen storitev teh gospodarskih javnih služb. Občina Šmarje pri Jelšahje sprejela sklepe o določenih cenah obveznih storitev gospodarskih javnih služb varstva okolja, ki pa jih ni objavila v svojem uradnem glasilu v skladu z določbami Zakona o lokalni samoupravi.

Občina Šmarje pri Jelšah ni ustrezno nadzirala cen storitev gospodarskih javnih služb varstva okolja, saj je sprejela sklepe o povišanju cen obveznih storitev ter sofinanciranju gospodarskih javnih služb varstva okolja v skladu s predlogi izvajalca teh gospodarskih javnih služb, pred tem pa ni preverila upravičenosti stroškov in prihodkov teh gospodarskih javnih služb in skladnosti realiziranih stroškov in prihodkov z letnim načrtom teh gospodarskih javnih služb. Poleg tega občina ni zagotovila ločenega prikazovanja prihodkov in odhodkov gospodarske javne službe zbiranje določenih vrst komunalnih odpadkov in gospodarske javne službe odlaganje ostankov predelave ali odstranjevanje komunalnih odpadkov v letnih poročilih izvajalca teh gospodarskih javnih služb varstva okolja v skladu s predpisi.

Računsko sodišče je od Občine Šmarje pri Jelšah zahtevalo *predložitev odzivnega poročila*, v katerem mora izkazati popravljalne ukrepe za odpravo ugotovljenih nesmotrnosti, podalo pa je tudi *priporočila* za vzpostavitev učinkovitejšega sistema reguliranja cen storitev gospodarskih javnih služb.

Ljubljana, 19. januarja 2018